ફ્રાન્સના ભવિષ્યવેત્તા નોસ્ટ્રાડેમસની આગાહીઓ આખું વિશ્વ જાણે છે. તેમાંની અમુક સાચી પણ પડી છે. તેની આગાહીઓ જેવી જ અને તેનાથી પણ વધુ સચોટ આગાહીઓ કચ્છમાં જન્મેલા મહેશ્વરી સમાજના ધર્મગુરુ મામૈદેવે કરી છે. તેમનું બેસુમાર સાહિત્ય કચ્છ, સૌરાષ્ટ્ર અને સિંધ (પાકિસ્તાન)માં છૂટુંછવાયું પડ્યું છે. અનેક પ્રકારની શ્રદ્ધા અને અંધશ્રદ્ધાના કારણે વર્તમાન સમયના અનેક ધર્મગુરુઓ પાસે રહેલું સાહિત્ય અન્યો સુધી પહોંચતું નથી. જો આ સાહિત્ય એકઠું કરી શકાય અને તેનો સઘન અભ્યાસ થાય તો મામૈદેવની વાણીમાંથી ભવિષ્યની અનેક સચોટ આગાહીઓ મળી શકે.